《水调歌头 史侯生朝》
金朝·李庭

辕门奏归凯，旭日上初筵。东风万家香火，春信到梅边。侧听称觞新语，一滴愿增一岁，门外酒如川。诏领八州督，声动九重天。茁兰芽，辉花萼，树堂萱。一门余庆如此，今古几人全。多少山东父老，久望太平勋业，毕竟在何年。整顿乾坤了，拭目认凌烟。

作者简介：（1194—1277）金元间华州奉先人，字显卿。金末避兵商邓山中，金亡徙居平阳，后辟为陕右议事官。世祖至元七年授京兆教授。有《寓庵集》。